Raad besluit oor Trump se lot op FB(Foto: Douliery/AFP) Facebook se onafhanklike toesigraad het Woensdag besluit om nie in dié stadium die platform se verbod op die voormalige Amerikaanse president Donald Trump op te hef nie. Die toesigraad het hom wel daartoe verbind om die straf binne ses maande weer te hersien. Trump is vroeër vanjaar onbepaald van Facebook verbied nadat hy glo die platform gebruik het om geweld by die Kongresgebou in Washington DC aan te blaas. Maroela Media het vroeër berig Trump het in Januarie in ŉ video op Facebook aan sy ondersteuners gesê dat hy lief is vir hulle voordat hy hulle aangesê het om huis toe te gaan nadat hulle die Kongresgebou bestorm het. Hy het ook valse bewerings oor verkiesingsbedrog in die video herhaal. Die toesigraad het vroeër vandag beslis dat Trump ’n omgewing op Facebook geskep het “wat ’n ernstige moontlikheid vir geweld ingehou het” en dat sy verbod op die platform vir eers nie opgehef word nie. “Gegewe die erns van die oortredings en die voortslepende risiko van geweld, was Facebook geregverdig om Trump se rekeninge op 6 Januarie op te skort en die opskorting op 7 Januarie te verleng,” het die raad beslis. Die paneel het wel gesê dit is nie gepas dat Facebook die “standaardlose straf van onbepaalde skorsing” oplê nie en die saak sal binne ses maande weer hersien word. “Facebook moet binne ses maande na hierdie beslissing die arbitrêre boete wat hy op 7 Januarie opgelê het, heroorweeg en oor ’n toepaslike boete beslis.” Besluite deur die toesigraad is bindend op Facebook en kan nie teen geappelleer word nie.